આ પાછળ એક ઐતિહાસિક કારણ છે. કહેવામાં આવે છે કે એક વખત ગોવર્ધનમાં ગાય ચરાવવા દરમિયાન અરિષ્ટાસુર નામની ગાયના બચ્ચાએ શ્રીકૃષ્ણ પર હુમલો કર્યો હતો. ત્યારે ભગવાને તે બચ્ચાંનો વધ કર્યો હતો. જેને લઇને રાધાજી નાખૂશ થઇ ગઇ હતી કારણ કે કાન્હા પર ગૌવંશની હત્યાનું પાપ લાગ્યું હતું. આ પાપનો પ્રયશ્વિત માટે રાધાજીએ દરેક તીર્થોનું જળ એક કુંડમાં લાવવા માટે શ્રીકૃષ્ણને કહ્યું હતું. ત્યારે શ્રીકૃષ્ણે તેમની વાંસળીથી આ કુંડ ખોદયો હતો અને રાધાજીએ પણ તેમની બંગડીથી રાધા કુંડ ખોદયો. ત્યારબાદ રાધા કૃષ્ણે આ કુંડમાં સ્નાન પછી આઠ સખીઓ સાથે મહારાસ કર્યો. ત્યારબાદ પ્રસન્ન થઇને રાધાજીએ શ્રીકૃષ્ણને એવા આશીર્વાદ આપ્યા કે જે કોઇ અહોઇ આઠમની રાતે રાધા અને કૃષ્ણ કુંડમાં સ્નાન કરશે તો તેના ઘરમાં વર્ષની અંદર બાળક આવશે. આ માન્યતા અનુસાર દર વર્ષે લોકો અહીંયા ચમત્કારિક કુંડમાં સ્નાન કરવા માટે આવે છે.